*Hakusana "Regions’ Cup" ohjaa tänne. Suomessa järjestettävästä cup-kilpailusta kertoo Suomen Regions’ Cup.*

**UEFA Regions’ Cup** on Euroopan jalkapalloliiton UEFAn järjestämä kilpailu amatöörijoukkueille. Ensimmäistä kertaa UEFA Regions’ Cup järjestettiin vuonna 1999. Turnaus kestää karsintapeleineen ja alkulohkoineen kaksi vuotta niin, että lopputurnaus pelataan aina parittomina vuosina.

UEFA Regions’ Cupin edeltäjä UEFA Amateur Cup järjestettiin neljästi vuosina 1967, 1970, 1974 ja 1978.

Osallistujat
------------

Kaikki cupiin osallistujat ovat amatöörijoukkueita. Jokaisesta maasta saa osallistua yksi joukkue. Osallistujat ovat yleensä maakuntien tai muiden hallinnollisten alueiden joukkueita. 

Suomea turnauksessa ovat edustaneet Suomen Palloliiton piirijoukkueet sekä seurajoukkueet, jotka ovat kuitenkin esiintyneet turnauksessa oman piirinsä nimellä. Vuodesta 2012 alkaen Suomea edustaa Palloliiton järjestämän Suomen Regions’ Cupin voittaja. Siihen ovat oikeutettuja osallistumaan Kolmosessa ja sitä alemmilla sarjatasoilla pelaavat joukkueet.

Formaatti
---------

### Karsintakierros

Regions’ Cup alkaa elo-syyskuussa 2012 karsintakierroksella (Preliminary round), jossa on kaksi neljän joukkueen lohkoa. Lohkovoittajat sekä paras lohkokakkonen pääsevät jatkoon. Molemmat lohkot pelataan jonkun siihen osallistuvan joukkueen järjestämänä yksinkertaisena turnauksena.

### Välieräkierros

Välieräkierrokselle (Intermediate round) osallistuu yhteensä 32 joukkuetta, jotka on jaettu kahdeksaan neljän joukkueen lohkoon. Ottelut pelataan elokuun 2012 ja huhtikuun 2013 välisenä aikana. Lohkovoittajat selviät lopputurnaukseen. Jokaisen lohkon ottelut pelataan karsintakierroksen tavoin jonkun lohkoon osallistuvan joukkueen isännöimäna.

### Lopputurnaus

Lopputurnaus (Final round) pelataan kesäkuussa 2013 kahdessa neljän joukkueen yksinkertaisessa lohkossa. Voittajat kohtaavat toisensa loppuottelussa. UEFA valitsee lopputurnauksen isäntämaan siihen selvinneiden joukkueiden keskuudesta.

Loppuottelut ja suomalaisjoukkueet
----------------------------------

|  | Isäntä-  maa | Loppuottelu-  paikka | Voittaja | Loppu-  tulos | Häviäjä | Suomen edustaja | Sijoitus |
| --- | --- | --- | --- | --- | --- | --- | --- |
| **1999** | Italia | Abano Terme | Italia  Veneto | 3-2 rp | Espanja  Madrid | Tampere | Karsintakierros |
| **2000–2001** | Tšekki | Zlín | Tšekki  Keski-Määri | 4-2 rp | Portugali  Braga | Itä-Suomi | Karsintakierros |
| **2002–2003** | Saksa | Heidenheim | Italia  Piemonte Valle d'Aosta | 2-1 | Ranska  Maine | Kaakkois-Suomi | Karsintakierros |
| **2004–2005** | Puola | Proszowice | Baskimaa (itsehallintoalue)  Baskimaa | 1-0 | Bulgaria  Lounais-Sofia | Keski-Uusimaa | Välieräkierros |
| **2006–2007** | Bulgaria | Sliven | Puola  Ala-Sleesia | 2-1 | Bulgaria  Kaakkois-Bulgaria | Uusimaa | Karsintakierros |
| **2008–2009** | Kroatia | Zaprešić | Espanja  Kastilia ja León | 2-1 | Romania  Oltenia | Uusimaa | Välieräkierros |
| **2010–2011** | Portugali | Barcelos | Portugali  Braga | 2-1 | Irlanti  Leinster & Munster | Helsinki | Välieräkierros |

Lähteet
-------

* UEFA Regions’ Cup
* Suomen Regions’ Cup 2013 (Arkistoitu – Internet Archive)